**PRESSEMELDING**

|  |  |
| --- | --- |
| *Dato*: | 29. april 2013 |
| *Kan offentliggjøres*: | Umiddelbart |
| *Kontakt*: | Finn Arne Johansen  905 62 938  fajohans@gmail.com |

**9 hull og 9 liv - golfklubb gir seg ikke**

Så sant været samarbeider, vil Krokhol golfbane, som ligger ved Enebakkveien like ved Siggerud, åpne for nok en sesong **lørdag 4. mai**. Men det var på hengende håret.

Egentlig skulle det være slutt foran inneværende sesong, men medlemmene i Krokhol Golfklubb ville det annerledes. Frivillig innsats gjør det mulig å fortsette driften. ”Det er sjelden man finner en golfbane hvor medlemmenes trofasthet er så sterk”, sier Trond Syversen, styreleder i Krokhol Golfklubb.

Han nevner flere årsaker til at medlemmene nekter å gi opp spill på golfbanen med de 9 liv.\*

Mange ønsker å kjempe for å beholde det gode miljøet, spesielt knyttet til de uhøytidelige hverdagsturneringene der er alle velkomne, uansett ferdighetsnivå.

Andre er redd for at de ikke vil finne en klubb med en like variert bane, som aldri blir kjedelig. Den nåværende 9-hullsbanen er heller ikke så tung å gå som mange mente 18-hullsbanen var.

Andre igjen setter pris på at golf er en rimelig aktivitet på Krokhol, og at det ikke er nødvendig å planlegge aktiviteten. Du kan nemlig spille stort sett når du vil uten å måtte vente.

Trivelig kafé og døgnåpen driving range ved siden av parkeringsplassen er andre fortrinn medlemmene er villig til å kjempe for.

”Vi har en perle som tåler å deles med flere”, sier styreleder Trond Syversen.

---

\* Det har vært turbulente tider på Krokhol de siste årene. Først gikk baneselskapet (Krokhol Golf AS) konkurs høsten 2010 (Krokhol Golfklubb gikk ikke konkurs!!). I 2011 ble banen derfor gjort om fra 18 til 9-hullsbane og drevet videre som enkeltmannsforetak. Det dårlige været de to siste årene satte imidlertid sitt preg på aktiviteten. I forkant av 2013-sesongen ble klubben derfor varslet av baneeieren om at han måtte redusere sin arbeidsinnsats, og at det sannsynligvis ikke ble drift av banen i 2013.

”Det gjorde at det ble et meget krevende årsmøte”, forteller Trond Syversen. ”Klubben er adskilt fra banedriften og har god økonomi, så vi måtte finne ut hva vi skulle gjøre fremover. Alle tenkelige alternativer ble lagt frem for årsmøtet, men aller helst ville medlemmene fortsette å spille på Krokhol, og fortsette å nyte godt av det gode miljøet og den gode tilgjengeligheten på spilletid”.

”Det ble satt ned en gruppe som skulle se på videre drift, kanskje i klubbens egen regi, slik at vi kunne fatte et endelig vedtak på et ekstraordinært årsmøte rett før påske”, forklarer Syversen.

Gruppen som Syversen henviser til kom frem til en løsning basert på en større grad av samarbeid mellom klubb og baneeier om driften, blant annet mye større grad av frivillig innsats. Forslaget ble vedtatt med overveldende flertall på det ekstraordinære årsmøtet.

Intensjonen er å utvikle klubben og banen videre, og dermed ivareta det gode sosiale miljøet dette representerer.

Dermed blir det baneåpning som vanlig og drift hele sesongen.

oooOooo

*Bakgrunnsinformasjon om Krokhol golfbane og Krokhol Golfklubb*:

**Krokhol golfbane** ligger på Krokhol gård i Østmarka. Enebakkveien (RV 155) går rett forbi banen, og man behøver derfor ikke kjøre noen småveier for å komme til Krokhol. Kjøretiden fra Ryenkrysset er bare 15 minutter, eller 20 minutter fra Oslo sentrum. Du trenger ikke engang bil, for Krokhol er nemlig stoppested for 501-bussen.

Golf har vært spilt på Krokhol siden 1989. Da åpnet grunneier Tom Rune Larsen driving range på et av jordene sine. To år senere ble det åpnet en enkel 9-hullsbane. I 2003 ble det åpnet en variert 18-hullsbane. Den var par-69 og bygget i henhold til USGA-standard. På det tidspunkt hadde imidlertid luften gått ut av den norske golf-boomen, og den nye banen fikk aldri noe solid økonomisk fundament, selv om den alltid var i god stand og var morsom å spille.

I 2010 gikk aksjeselskapet som sto for driften av banen konkurs, og banen har vært drevet videre som enkeltmannsforetak og 9-hullsbane fra 2011 (par 36 - 2717 meter), der hullene har samme kvalitet som 18-hullsbanen.

I tillegg til å være lett tilgjengelig og morsom å spille, er Krokhol rimelig for både medlemmer og gjester, som betaler fra 150 kroner for 9 hull før jobben, til 300 kroner for en 18-hullsrunde i helgen. Golfbiler er også tilgjengelig for en rimelig penge.

**Krokhol Golfklubb** ble grunnlagt i 1995 og har i øyeblikket ca. 250 medlemmer. Til tross for den beskjedne størrelsen har klubben et høyt aktivitetsnivå, med klubb-, senior- og dameturnering nesten hver ukedag, samt andre turneringer, trening, turer og sosiale sammenkomster. Dette gjør at miljøet regnes som spesielt bra og inkluderende.

Medlemmene kommer fra alle kanter av stor-Oslo, men de fleste bor i Oslo 6, 11 og 12 samt i Ski kommune. De setter pris på ”country club”-fordelene på Krokhol – du trenger nemlig ikke planlegge lenge i forveien – det er bare å dra ut og spille, for det er alltid en ledig tid, og du finner alltid noen du kjenner å spille med.

Mer informasjon: [www.krokhol.no](http://www.krokhol.no)

Bilder som kan egne seg for illustrasjon er tilgjengelig her: <http://krokhol.no/Klubben/Presse.aspx>